text: Fodbold-ekspert: Katastrofalt, hvis Vejle Boldklub lukker
  22 september 2014 kl. 19.00
  Sportsjournalist Tommy Poulsen, Horsens Folkeblad, kalder situationen i Vejle Boldklub for meget alvorlig. Det er ingen tom trussel, at klubben risikerer at gå konkurs om en uge.
  -Situationen er katastrofal, siger han til TV SYD. De har kun otte dage til at finde pengene. Det er et spørgsmål om liv eller død.
  Vejle Boldklub fik tilført nogle nødvendige millioner så sent som i maj ved en aktieemission.
  - Sidst var det bare aktier. Nu er det mange penge, siger Tommy Poulsen.
  Han peger på, at der skal flere investorer til.
  - Eller som vi så det med Brøndby: en ukendt fra et andet sted i landet, som ikke vil lade VB dø.
  Bl.a. Fredericia FCs direktør, Stig Petersen, har i dag også kaldt det katastrofalt, hvis Vejle Boldklub tvangsnedrykkes til Danmarksserien. Men Tommy Poulsen tror ikke, at en fusion mellem klubberne i Trekantområdet er løsningen.
  -Nej, glem det, siger han til TV SYD .
  Se interview med Tommy Poulsen i TV SYDs sene udsendelse.
  